سەرنڤیسکار
گەلەك دەولەتێن جیهانێ سەد رۆژێن یەکەمێن تەمەنێ کابینەیێن حکوومەتێن خوە بۆ ئالوگۆڕا دەسەڵاتێ و بەرهەڤییان ددانن. ئەندامێن کابینەیا نوو رۆل و کاران دابەش دکەن، رێك و ئامرازان دەسنیشان دکەن دا دەست ب جێبەجێکرنا پلانێن خوە بکەن وەك پشکەك ژ پلانا سەرەکی یا کابینەیێ. ب دەربازبوونا شەش هەیڤان نیشانێن دەستبکاربوون و ئاراستەیا سیاسەتا کابینەیێ ئاشکرا دبن. پشتی ساڵەکێ خەلك و سازیێن راپرسیێ دشێن هەڵسەنگاندنێ بۆ بکەن. پاش وی دەمی ژی دشێن بڕیارێ بدەن کا حکوومەت سەرکەفتی یان شکەستی یە. واتە کابینەیا نەهێ یا حکوومەتا کوردستانێ کو ساڵەك و چەند هەیڤە ل سەر کارە، گەهشتییە قۆناخا هەڵسەنگاندن و بڕیاردانا ل سەر سەرکەفتن یان شکەستنا وێ!
ل ڤێرە دێ ب کورتی وێنەیەکێ نموونەیی بەحس کەین ل سەر سادەترین تشت دکابینەیا نوو یا حکوومەتێدا، ئەو ژی مووچەیێ فەرمانبەرانە. دسەد رۆژێن یەکەمێن بەرهەڤییاندا و بەری دەسبکاربوونێ، مووچە ب تەمامی و د"دەمێ" خوەدا دهاتە دابەشکرن. لێ پشتی شەش هەیڤان ئانکو دەمێ حکوومەت دەسبکاربووی مووچە گیروبوو. پشتی دەربازبوونا ساڵەکێ ژی و ل دەمێ کارکرنا دروست، مووچە هاتە بڕین! ئەڤە دیاردکەت کو کابینە د قۆناخێن سرووشتیدا دەربازبوویە و مەسەلەیێن گیروبوون و "بڕینا" مووچەی نە ژنشکاڤە بوون، بەلکو "پلان" یانژی بڕیار بوون و دهاتنە جێبەجێکرن. ژبەر وێ چەندێ ژی پەیڤا "پاشەکەفت" کرنە "بڕین" کو دراستیدا کێمکرنە نەك بڕینە و یا بەردەوامە. لەوما دبێژین حکوومەت دڤی واری و دڤی ماوەیدا سەرکەفتێ بوویە دکارێ خوەدا!